Imtella' Diċembru 15, 2021 Rapport: Francesca Attard Erba' mużiċisti żgħar kixfu l-plakka ta' skola ġdida tal-mużika fis-sit li qabel kien magħruf bħala Villa Bianca. Din l-iskola se toffri servizzi speċifiċi għal madwar 85 student b'abbiltajiet varji bil-għan li jkollhom iċ-ċans jitħarrġu fil-mużika u f'oqsma varji tal-ħajja. Il-post ingħata b'donazzjoni lill-Malta Trust Foundation li biex tamministrah se tkun teħtieġ mal-€220,000 fis-sena. Tfal żgħar idoqqu l-pjanu serqu x-xena fil-ftuħ uffiċjali ta' Villa Bianca – l-ewwel skola tal-mużika f'Malta għal tfal u żgħażagħ b'abiltajiet differenti, fosthom down syndrome, bl-awitżmu u neqsin mid-dawl. Il-villa, li tinsab f'Birkirkira, ngħatat b'donazzjoni mill-għalliema stabbilita tal-mużika Fransina Abela u r-raġel tagħha Maurice. Ix-xogħlijiet f'din id-dar, li saru grazzi għas-sostenn finanzjarju mis-settur privat u mill-Gvern, saru b'dettall qawwi, mill-kulur użat għall-ħitan sal-ispazju miftuħ biex jassigura s-sigurtà tal-istudenti. S'issa diġà rreġistraw 85 student, ilkoll differenti fl-abilitajiet tagħhom, iżda jingħaqdu b'medju komuni – il-mużika, kif spjegat id-direttriċi tal-iskola Rosetta Debattista. "Il-mużika hija lingwa tant universali, fejn naraw li dak li jkun, tifel, tifla, żagħżugħ li forsi għandu problemi oħra, jekk huma li forsi ma jarax jew ma jużax il-kliem bħalma ħafna nies jużaw, il-mużika għandha dik il-ħaġa li verament it can transcend disability." Il-President Emeritu, Marie Louise Coleiro Preca li tmexxi l-Malta Trust Foundation qalet li din l-iskola ma tħarisx lejn id-diżabilità, imma tilqa' fiha lil kull min jixtieq jikseb vuċi permezz tal-mużika. Qalet, li permezz tagħha, l-istudenti jistgħu jikbru u jiksbu l-kunfidenza mhux biss mużikalment, imma f'diversi oqsma tal-ħajja. "Dan huwa spazju llum jew ċentru għall-mużika u l-arti fejn se jkun qed jilqa' tfal b'abilitajiet differenti li sal-lum ftit kellhom opportunitajiet jew prattikament xejn u għaldaqstant dan huwa l-vojt li hemm bżonn li nimlew għal tfal u żgħażagħ b'abiltajiet differenti fil-gżejjer tagħna." Il-villa, li ilha snin twal isservi bħala skola privata tal-muzika, ngħatat b'donazzjoni lil Malta Trust Foundation, u teħtieġ mal-€220,000 biex tibqa' toffri s-servizzi tagħha lil tfal b'diżabilità.